Carl Julius Albert Paucker

Carl Julius Albert Paucker (vene Карл Юлиус Паукер; 22. aprill 1798 Simuna pastoraat – vkj 22. november 1856 Tallinn) oli baltisaksa õigusteadlane, ajaloolane, arheograaf ja genealoog. 

Carl Julius Albert Paucker õppis 1815–1817 Tartu Ülikoolis õigusteadust, seejärel Göttingenis, Jenas, Bonnis ja Heidelbergis. Göttingenis ja Jenas sai õigusteaduse ja filosoofia doktorikraadid, töötas Tallinnas advokaadina, 1819 Virumaa ja Järvamaa meeskohtu sekretärina ning 1820–1821 Toomkooli inspektorina Tallinnas. Seejärel töötas maanõunik Johann von Grünewaldti juures ja oli 1840–1856 Eestimaa kubermangu prokurör.

Ta kuulus noorte haritlaste ühendusse Fraternitas Revaliensis ja tema juhtimisel loodi 1825. aastal Eestimaa Üldine Avalik Raamatukogu (Estländische Allgemeine Öffentliche Bibliothek), ning 1842. aastal baltisakslastest liikmeskonnaga Eestimaa Kirjanduse Ühing, mille asepresidendiks oli ta kuni surmani. Samuti oli ta Eestimaa Provintsiaalmuuseumi asutamisele alusepanija ja sealne konservaator ehk varahoidja.

Ta avaldas teoseid Eesti ajaloo, õigusteaduse, genealoogia ja mõisate kohta.

1854 sai ta 35-aastase teenistuse eest Püha Vladimiri ordeni 4. klassi kavaleriks.

Teosed
Die Quellen der Ritter-Lehn und Land-Rechte Ehst- und Livlands. Dorpat : Kluge, 1845. Digitaalselt:  BSB: 
Ehstlands Landgüter und deren Besitzer zur Zeit der Schweden-Herrschaft. 1, Harrien. Reval: 1847
Ehstlands Landgüter und deren Besitzer zur Zeit der Schweden-Herrschaft. 2, Wierland. 1, District Allentacken. Reval: 1849
Die Literatur der Geschichte Liv-, Ehst- und Curlands aus den Jahren 1836 bis 1847 in übersichtlicher Zusammenstellung, nebst einem Anhang über die Wirksamkeit der Allerhöchst bestätigten ehstländischen literärischen Gesellschaft von 1844 bis 1847 herausgegeben von Julius Paucker. Dorpat: Laakmann 1848 (Hannover-Döhren: Hirschheydt, 1973) Andmed ESTERis Digitaalselt
Der revidierten estländischen Ritter- und Landrechte erstes Buch, oder, Die Gerichtsverfassung und das Gerichtsverfahren in Ehstland vor hundert Jahren : ein Beitrag zur vaterländischen Rechtsgeschichte. Buch 1. Reval : 1852 Andmed ESTERis 
Die Herren von Lode und deren Güter in Ehstland, Livland und auf der Insel Oesel, nach Urkunden und andern geschichtlichen Nachrichten. Ein Beitrag zur inländischen Adels- und Gütergeschichte (kaasautor Robert von Toll). Dorpat: Heinrich Laakmann 1852 Andmed ESTERis Digitaalselt: Consortium of Scientific Libraries of the Kuyavian-Pomeranian Region, BSB: 
Der Güterbesitz in Ehstland zur Zeit der Dänen-Herrschaft : nach Jakob Langebek's, Peter Friedrich Suhm's und Georg Magnus Knüpffer's topographischen Bemerkungen zum Liber Census Daniae: mit einigen Zusätzen. Reval: 1853, Digitaalselt 
Die Regenten, Oberbefehlshaber und Oberbeamten Ehstlands : Ein Beitrag zur landes-Geschichte. / 1., Regenten und Oberbeamten Ehstlands zur Zeit der Dänenherrschaft. Reval : In Commission von Kluge und Ström, 1855 Andmed ESTERis
Die Civil- und Militär-Oberbefehlshaber in Ehstland: zur Zeit der Kaiserlich Russischen Regierung von 1704 bis 1855. Dorpat 1855 Andmed ESTERis
Das ehstländische Landraths-Collegium und Oberlandgericht : ein rechtsgeschichtliches Bild. Reval, 1855.  BSB: 

Perekond
Tema vanemad olid Simuna koguduse õpetaja Heinrich Johann Paucker (1759–1819) ja Anna Ulrika Scnabel (1773–1810). Tema isapoolsed vanavanemad olid Pommerist pärit Eestimaa Konsistooriumi assessor, praost ja vaimulik kirjanik Johann Christoph Paucker (1736–1776) ja Christiana Helena Sperbach (1732–1778), ning emapoolsed Tallinna Rüütli- ja Toomkoguduse õpetaja David Christoph Schnabel (1744–1773) ja Auguste Elisabeth Höppener (1747–1804). Tema poolvend Magnus Georg (1787–1855) oli matemaatik ja astronoom, ning vendadest Heinrich Wilhelm (1797–1883) vaimulik Simunas, Friedrich August (1801–1837) 1828. aastast vabatahtlik sõjaväearst Türgi sõjas (Püha Anna ordeni 3. klassi kavaler) ja Gattšina linnahaigla ülemarst, ning Hugo Richard (1807–1872) Virumaa praost ja Põhja-Eesti konsistoriaalpiirkonna vaimulike leksikoni koostaja.

Carl Julius Albert Paucker oli abielus Pauline Emilie Halleriga (1806–1874), kes oli Käina koguduse õpetaja Jacob Pontus Halleri (1763–1816) ja Eva Catharina Pauckeri (1775–1835) tütar. Abielust sündisid:
Georg Michael von Paucker (1828–1892), Rakvere koguduse õpetaja ja Virumaa praost,
Heinrich Johann (sünd. 1839), abiellus 1875, Nathalie Alwine Halleriga (sünd.1838),
Wictor Hugo (sünd. 1842),
Cäcilie Elisabeth (sünd. 1848).

Teised lapsed: Wilhelm August (1831–1832), Hermann Christoph (1833–1836), Auguste Amalie (1835–1836), Paul Julius (1837–1839), Caroline Juliane (1840–1860) ja Carl Albert (1843–1844) surid noorelt.

Vaata ka
Carl Heinrich Johann Paucker (1820–1883), Tartu Ülikooli professor.

Viited

Välislingid

Google Books
biografija.ru: Паукер Карл

Carl Julius Albert
Kategooria:Eestimaa inimesed
Kategooria:Baltisaksa ajaloolased
Kategooria:Eesti genealoogid
Kategooria:Kopli kalmistule maetud
Kategooria:Sündinud 1798
Kategooria:Surnud 1856